Ola Hermundsen Berge
Store norske leksikon,Kunst og estetikk,Kunsthåndverk,Treskurd,Treskjærere
Ole Hermundsen Berge var en norsk rosemaler. Han står i en særstilling blant de såkalte Valdres-malerne, og var den som betød mest for den lokale stilutviklingen av rosemalingen i distriktet.
Kunstnerisk stil Han skal ha fått opplæring i malerfaget både i Christiania og andre steder på Østlandet, men Peder Aadnes, som var hans forbilde, hadde han neppe personlig kontakt med. Likevel kan man se hans innflytelse i Berges kineseri-inspirerte landskaper. Landskapene, som går i blåtoner, ble etter hvert kombinert med fargerike blomster. Et kjennemerke for Berge og hans skole er «Valdres-blekkjene», langstrakte S-formede liljeblader som vokser fra samme utgangspunkt. I tillegg til rokokkomotivene ser man elementer fra barokk og régence. Alt er gitt et personlig preg. Han malte også akantusranker, men det var i blomstermalingen han hadde sin styrke. Kirkeutsmykninger Som andre rosemalere var det kister, dører, skap og andre bruksgjenstander han malte. Men også hele interiører, som Rønsbygnaden fra Vestre Slidre, senere flyttet ut av bygda. Berges første virkelig store arbeid var dekoreringen av Aurdal kirke i 1795. Også Skrautvål kirke dekorerte han på denne tiden. Hovedverket er utsmykkingen av Slidredomen, en steinkirke fra middelalderen (1798). I denne og andre kirker malte Berge også figurer. Etter dette arbeidet dekorerte han veggene i Ulnes kirke med store veggmalerier. Av altertavler skal Berge ha malt tre, i Volbu, Røn og Lomen, som alle i stil og inndeling er nokså like. En lignende tavle i Ådalen kan også være malt av ham. Les mer i Store norske leksikon Ola Hermundsen Berge i Norsk biografisk leksikon Ola Hermundsen Berge i Norsk kunstnerleksikon Litteratur Asker, Randi (1970). Rosemaling i Norge, Dreyers Forlag